Mičovský, Ján, poslanec NR SR (2014-06-26):
Ďakujem za slovo, vážená pani podpredsedníčka Národnej rady. Vážený pán predkladateľ, vážené plénum, myslím si, že treba naozaj poďakovať, že tento zákon máme možnosť prerokovať s nádejou na schválenie. Nebýva to zvykom. Ja dokonca ešte v tejto chvíli by som možno stále tak mierne zdvihol taký malý výkričník, lebo moja skúsenosť hovorí, že už boli tu opozičné návrhy, ktoré sa dostali do druhého čítania, dokonca sme si mysleli, že už sme za vodou, a stala sa taká divná vec, že zrazu sa to neschválilo. Takže verím, že nestojíme momentálne pred tým rizikom. Nechcem pripomínať tie zákony, boli možno rovnako dôležité, ak ešte nie dôležitejšie ako tento. Takže aj keď som neporozumel tej hre, ktorá vtedy sa rozpútala, zrejme je to súčasť toho politického iskrenia, pevne verím, že tentokrát si takýto nezmyselný postup ušetríme, pretože všetky tieto reči by mohli už po niekoľkýkrát vyznieť do prázdna. A to asi si nikto z nás neželá. Ono skutočne ambrózia palinolistá priniesla úrodu, tak ako to vtipne naznačil pán poslanec Hlina, a je to úroda celkom pozitívna. Ja si dovolím povedať, že to nie je jediná rastlina, ktorá ohrozuje našu krajinu. Máme ich oveľa viacej. A keď zablúdime do tej krátkej histórie, ako sme bojovali s týmito inváznymi rastlinami, tak si spomeňme aj na to, že prvý návrh kolegov zo strany MOST – HÍD neprešiel. Vtedy sme si dovolili zájsť pred tu nie veľmi vzdialený obytný komplex Bonaparte a pánovi premiérovi tam tak symbolicky visí aj niekoľko inváznych rastlín, pretože nás trápilo, že práve poslanci, kolegovia z MOST-u boli neúspešní. Oni to vtedy tak trocha zobrali, ako keby sme my im chceli brať agendu. Nie, my sme len chceli pripomenúť možno spôsobom, ktorý bol snahou o istý vtip, že ozaj invázne rastliny ohrozujú nás všetkých, nerozlišujú žiadne rôzne koaličné alebo opozičné nosy a pľúca, ale sú rovnakou hrozbou. Takže celkom fajn, pretože to, čo tu zaznelo aj od pána predkladateľa, aj to, čo je napísané v zákone a dôvodovej správe, naozaj je to riziková rastlina. Nie je sama. Oni si vybrali túto jednu, ale zároveň potvrdzujú, že voči všetkým rastlinám treba bojovať spôsobom, ktorý nemôžme nechať v rukách ochrany prírody. Je to síce krásne, že sme ich tým pôvodným zákonom, ktorý sa ukázal, správne to tu bolo konštatované, ako bezzubý, poverili teda, že majú možnosť nariadiť, aby to vlastník alebo správca pozemku zlikvidoval na vlastné náklady. Ale predsi už len z podstaty veci vyplýva, že aby ŠOP-ka a vôbec orgány ochrany prírody na 2600 katastrálnych územiach boli schopní postrehnúť kdesi, že nám práve začala vyrastať prudko invázna rastlina. To nie je v ich silách. A preto je veľmi dobrý návrh, ktorý je tu, že to môžu urobiť obce, pretože predsi len obec vie, kde čo má, v ktorom kúte, na ktorom záhone a môže oveľa účinnejšie si to všimnúť, upozorniť. A keď to bude nedostatočné, tak aj na náklady správcu, majiteľa pozemku zlikvidovať. Naozaj je to, možnože vy nemáte s tým skúsenosti až také, že to pôsobí tak, že: čo to je nejaká ambrózia? No ako, a názov celkom zvukomalebný. Ono sú to fakt prevíty tie rastliny, teraz som použil neslovenský výraz. Je to, je to zlo. Ja mám veľkú skúsenosť, zlú s pohánkovcom japonským, ktorý nekonečne, je to cyklus boja, zosekáte, zničíte, nechcete použiť chémiu, za chvíľočku je z rastliny, ktorú ste odstránili až po koreň a vytrhli ste aj koreň, opäť ďalšia metrová rastlina. A to, čo tu nebolo pred rokmi, tu je. A to, čo je tu dneska, keby sme nebojovali, bude oveľa širšie na pozemkoch. Takže ten boj, aj keď neviem si predstaviť, ako bude účinný, ale viem jasne potvrdiť, že je nevyhnutný. Takže návrh je to správny, čo sa týka inváznych rastlín. A aj keď tá postupnosť bola možno od nesúhlasu cez súhlas čiastočný až po ten nádejný dnešný, možno zbytočne dlhá, niektoré veci proste potrebujú čas. Možno poďakovať kolegom z MOST-u, že sa toho ujali a že v tejto veci ich... (Vystupujúcemu sa šeptom prihovára poslanec A. Hlina.) Lojzko, dneska tu dosť často dávate tieto na mňa otázky, ale ja, ja mám úctu k tejto snemovni, ja sa snažím povedať, možno nie krátko, no dobre. Pozmeňovák? No dobre. Dostal som jednu kolegiálnu úlohu, ale ja sa budem snažiť napriek tomu možno ani nezneužívať vašu trpezlivosť, pretože to, čo chcem povedať ešte, je v druhej časti možnože rovnako dôležité, ako toto v tej prvej časti. Takže dobre, poďakovanie je na mieste, nádej je tu veľká. Verím, že už druhé čítanie nebude zároveň posledným čítaním a že teda úspešne schválime tento zákon aj v čítaní treťom. To, čo sa dostalo do zákona, už to bolo viackrát pomenované, a to je pozmeňovací návrh, ktorý bol schválený na našom výbore pre pôdohospodárstvo a životné prostredie. A je to pozmeňovací návrh, ktorý už nesúvisí s ambróziou, ale súvisí s témou, ktorá za posledné mesiace, nemám to spočítané, ale zaznievala vďaka iniciatíve viacerých poslancov štyrikrát, tak plus-mínus, nie je to dôležité. Podstatné je to, že tu snaha bola. Bola tu snaha upozorniť na to, že máme prijatý v zákone o životnom prostredí a ochrane krajiny nezmysel. Ak si pamätáte, keď pán minister Žiga s tým prišiel, ja som ozaj celkom úprimne to povedal tu z tohto miesta, že neverím, že to myslí vážne. Ja som pána ministra tak úprimne zapodozrieval, že predsi syn lesníka nepríde s takýmto návrhom a že zrejme je v tom vyššia politická špekulácia, že pán minister má v tom rozsiahlom návrhu zákona o ochrane prírody isté zámery, že tam má skryté nástrahy, ktoré by veľmi rád bol, aby boli schválené, aby neboli postrehnuté. A preto nám podhodil takú priezračnú udicu s háčikom, aby sme sa toho chytili, aby sme sa vyšantili na niečom, čo on veľkoryso uzná, stiahne a takpovediac čas, ktorý sme mali venovať vážnejšej veci, budeme venovať práve tomu, že navrhol v tomto zákone naozaj nepochopiteľné zmenenie tej časti, ktorá hovorí o možnosti rúbať stromy v krajine voľnej, to znamená stromy, ktoré rastú mimo les, ktoré nespadajú pod kuratelu ministra pôdohospodárstva, ale pod kuratelu ministra životného prostredia. Že my sa teda vyšantíme a bude to určite ešte na tom samotnom rokovaní, keď táto novela bola predložená, stiahnuté. A my si možno nevšimneme niečo, niečo dôležitejšie. Na prekvapenie nebola to žiadna vyššia politická špekulácia pána ministra Žigu, ale bola to realita, táto snemovňa nezmysel schválila. No nezmysel? Možnože slovo nie celkom férové, schválila niečo, čo poškodilo všetkých občanov Slovenska. Takmer všetkých. Niektorým pomohlo, pretože dostali sa k zisku, ktorý im nepatril. A to je možno to, na čo ste tu správne poukázali, aj poslanec Fecko, aj pán poslanec Hlina, že chyba sa stala, ale to nie je akademická chyba. To nie je akási záležitosť, ktorú sme v rozprave nadhodili a teraz tu niekto povedal: to nie je pravda, musíme hľadať iné riešenie. To je chyba, ktorá vstúpila do tejto krajiny a ktorá túto krajinu v istom rozsahu zdecimovala. Nikto nehovorí, že neprežijú ďalšie stromy, ale je jednoznačné, že stala sa chyba, ktorá stála nás všetkých. Čo že tie peniaze s tým pošli! Koľko tých iných výhod a funkcií lesa a stromov, ktoré rastú mimo les vďaka takémuto zneniu, ktoré trvalo! Keď tak rátame, bude to do konca septembra, tak je to, takže deväť mesiacov? Osem. Takže... (Reakcie z pléna. Prerušenie vystúpenia predsedajúcou.)